UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS BESLUTNING om et frekvenspolitisk regelsæt i det Europæiske Fællesskab frekvenspolitikbeslutningen OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0187 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS BESLUTNING om et frekvenspolitisk regelsæt i det Europæiske Fællesskab frekvenspolitikbeslutningen

1. Indledning

Ifølge artikel 251, stk. 2, tredje afsnit, litra c), i EF-traktaten skal Kommissionen afgive udtalelse om de ændringsforslag, som Europa-Parlamentet har fremsat ved andenbehandlingen. I det følgende redegør Kommissionen for sin holdning til de to ændringsforslag, som Parlamentet har fremsat.

2. Baggrund

Retsgrundlag: Artikel 95 i EF-traktaten

Kommissionens vedtagelse af forslaget: 12. juli 2000

Fremsendelse af forslaget til Rådet og Europa-Parlamentet (KOM(2000)407 - 2000/0187 (COD) i henhold til artikel 251, stk. 2, i EF-traktaten: 29. august 2000

Udtalelse fra Det Økonomiske og Sociale Udvalg: 24. januar 2001

Udtalelse fra Europa-Parlamentet - førstebehandling: 5. juli 2001

Ændret forslag: 18. september 2001

Rådets fælles holdning: 16. oktober 2001

Meddelelse fra Kommissionen om den fælles holdning: 19. oktober 2001

EP's andenbehandling - afstemning i Udvalget om Industripolitik, Eksterne Økonomiske Forbindelser, Forskning og Energi: 27. november 2001

EP's andenbehandling - afstemning i plenum: 12. december 2001

Budgetmæssige konsekvenser: ja

3. Formålet med forslaget

Forslaget etablerer et politisk og retligt regelsæt i Det Europæiske Fællesskab for at sikre samordning af politikkerne og, hvor det er relevant, en harmonisering af betingelserne for adgang til og effektiv udnyttelse af frekvensressourcerne, der er nødvendige for det indre markeds oprettelse og funktion inden for fællesskabspolitiske områder som elektronisk kommunikation, transport og forskning og udvikling (FoU).

4. Kommissionens holdning til Europa-Parlamentets ændringsforslag

Den 27. november vedtog Udvalget om Industripolitik, Eksterne Økonomiske Forbindelser, Forskning og Energi at forelægge 7 ændringsforslag ved andenbehandlingen. Herefter udvirkede formandskabet for Rådet et kompromis, der gik ud på, at 2 af de 7 ændringsforslag ville blive vedtaget i ændret form og de øvrige 5 ændringsforslag forkastet. Ved andenbehandlingen den 12. december stemte Parlamentet om de to ændringsforslag i kompromispakken og godkendte dem. Kommissionen kan acceptere begge disse ændringsforslag.

* Ændringsforslag 8, der præciserer, at samordning af Fællesskabets frekvenspolitik er ønskelig, hvad angår tjenester og applikationer, navnlig hvad angår tjenester og applikationer, der dækker Fællesskabets eller det europæiske territorium. Kommissionen kan acceptere denne ændrede formulering af Parlamentets oprindelige ændringsforslag, da den på en mere passende måde afspejler de tilfælde, hvor samordning af frekvenspolitikken i Fællesskabet kan komme på tale.

* Ændringsforslag 9, der indfører en ny betragtning for at give udtryk for, at ethvert nyt initiativ på fællesskabsplan som er afhængig af radiofrekvenser, bør vedtages af Europa-Parlamentet og Rådet på grundlag af et forslag fra Kommissionen. Uden at Kommissionens initiativret i øvrigt søges foregrebet, bør dette forslag bl.a. omfatte information om den påtænkte politiks virkning for de eksisterende radiofrekvensbrugergrupper samt oplysninger vedrørende enhver generel radiofrekvensreallokering, som denne nye politik vil kræve. Kommissionen kan acceptere dette ændringsforslag, da det gælder en betragtning, og ikke en artikel, således som oprindelig forslået af Parlamentet. Tilføjelsen af formuleringen "uden at Kommissionens initiativret i øvrigt søges foregrebet" betyder, at de institutionelle rettigheder i traktaten ikke indskrænkes.

5. Konklusion

I henhold til artikel 250, stk. 2, i EF-traktaten, ændrer Kommissionen sit forslag som beskrevet ovenfor.